
Profil za stručno usavršavanje učitelja za inkluziju

**Europska agencija za posebne potrebe i uključivo obrazovanje**

Ovo je izvadak iz izvješća [*Profile for Inclusive Teacher Professional Learning: Including all education professionals in teacher professional learning for inclusion*](https://www.european-agency.org/resources/publications/TPL4I-profile) (raspoloživo samo na engleskom jeziku).

S ciljem veće pristupačnosti, ovo je izvješće dostupno na 25 jezika i može mu se pristupiti u elektroničkom formatu na mrežnoj stranici Agencije:
[www.european-agency.org/resources/publications/TPL4I-profile](http://www.european-agency.org/resources/publications/TPL4I-profile)

Ovo je prijevod izvornog teksta na engleskom. U slučaju nedoumice u vezi s točnošću informacija u prijevodu, pogledajte izvorni tekst na engleskom jeziku.

© **European Agency for Special Needs and Inclusive Education 2022**



Financira Europska unija. Izražena stajališta i mišljenja, međutim, odražavaju samo stajališta i mišljenja autora i ne predstavljaju nužno ona Europske unije ili Europske komisije. Za njih se ne mogu smatrati odgovornima niti Europska unija niti Europska komisija.



Ovo djelo licencirano je pod [Creative Commons Imenovanje-Nekomercijalno-Dijeli pod istim uvjetima 4.0 međunarodna licenca](https://creativecommons.org/licenses/by-nc-sa/4.0/). Ovu publikaciju možete slobodno dijeliti i prilagođavati.

Ova publikacija predstavlja resurs otvorenog izvora. To znači da joj možete slobodno pristupati, upotrebljavati je i mijenjati te dijeliti uz odgovarajuće pozivanje na Europsku agenciju za posebne potrebe i uključivo obrazovanje. Za više informacija o politici Agencije o otvorenom pristupu pogledajte: [www.european-agency.org/open-access-policy](https://www.european-agency.org/open-access-policy).

**HR**

**SADRŽAJ**

[Uvod 4](#_Toc115688234)

[Uvažavanje raznolikosti učenika 5](#_Toc115688235)

[Koncepti uključivosti, pravednosti i kvalitetnog obrazovanja 5](#_Toc115688236)

[Stavovi odgojno-obrazovnih stručnjaka o razlikama među učenicima 7](#_Toc115688237)

[Pružanje podrške svim učenicima 8](#_Toc115688238)

[Promicanje akademskog, praktičnog, socijalnog i emocionalnog učenja svih učenika 8](#_Toc115688239)

[Pružanje podrške dobrobiti svih učenika 9](#_Toc115688240)

[Učinkoviti pristupi poučavanju i fleksibilna organizacija podrške 10](#_Toc115688241)

[Rad s drugima 12](#_Toc115688242)

[Pružanje prilike učenicima da se čuje njihov pravi glas 13](#_Toc115688243)

[Rad s roditeljima i obiteljima 14](#_Toc115688244)

[Rad s različitim odgojno-obrazovnim stručnjacima 15](#_Toc115688245)

[Osobno i suradničko stručno usavršavanje 16](#_Toc115688246)

[Učitelji i ostali odgojno-obrazovni stručnjaci kao članovi zajednice odgojno-obrazovnih stručnjaka za inkluziju 17](#_Toc115688247)

[Stručno usavršavanje za uključivost koje se nadovezuje na početno obrazovanje
učitelja i kompetencije ostalih odgojno-obrazovnih stručnjaka 18](#_Toc115688248)

Uvod

[***Profilom za stručno usavršavanje učitelja* *za inkluziju***](https://www.european-agency.org/resources/publications/TPL4I-profile)nastoji se podržati sve odgojno-obrazovne stručnjake u njihovim nastojanjima da svim učenicima bude osigurano kvalitetno obrazovanje.

Pojmovi „učitelji”, „školsko osoblje” i „odgojno-obrazovni stručnjaci” u cijelom se *Profilu* odnose na **učitelje u predslužbi i službi, učitelje mentore i učitelje/nastavnike za podršku, (ruko)voditelje škola, učitelje edukatore, pomoćnike u nastavi i ostale specijalizirane stručnjake***.* „Odgojno-obrazovni stručnjaci”, koji povezuju osoblje u školi i izvan škole, sveobuhvatni je pojam koji objedinjuje sve stručnjake kao ravnopravne članove zajednice odgojno-obrazovnih stručnjaka za uključivost.

Kompetencije, izgrađene na temeljnim vrijednostima za uključivost i povezanim područjima kompetencija utvrđenim za učitelje i ostale odgojno-obrazovne stručnjake, predstavljaju kompleksnu kombinaciju stavova, znanja i vještina. Određeni stavovi odnosno uvjerenja iziskuju određena znanja odnosno razinu razumijevanja te vještine za provedbu znanja u praksi (Europska agencija, 2012.)[[1]](#footnote-2). Nijedna od ovih stavki nije dovoljna sama po sebi. Dalje u tekstu, na stavove, znanje i vještine upućuje se kako slijedi:

* „Stavovi i vjerovanja” odnosno osnovne pretpostavke, ključne etičke i moralne dimenzije uključivosti i način na koji se manifestiraju u načinima rada, diskursa, komunikacije i odnosa.
* „Znanje i razumijevanje” odnosno neophodno znanje i uvidi, teorijska osnova struke, dokazi, osnovni koncepti i načela na kojima se temelji kvalitetno obrazovanje.
* „Vještine” odnosno praktične vještine potrebne za obavljanje neophodnih zadaća te donošenje odluka i djelotvornost u primjeni znanja u različitim situacijama i kontekstu, za utvrđivanje osnovnih pretpostavki i ponovno osmišljavanje prakse za kvalitetno obrazovanje.

Njihovo navođenje na popisu pojedinih područja kompetencija ne upućuje na hijerarhijski red ili izoliranje kompetencija jer su one blisko međusobno povezane i ovisne.

Posebnu pažnju potrebno je posvetiti naglasku koji se u *Profilu* stavlja na **suradnički zadatak** provedbe uključive prakse, njegovu vrijednost za rastuću **zajednicu odgojno-obrazovnih stručnjaka** koja sudjeluje u realizaciji uključivosti i njegovu upotrebu u **učenju temeljenom na radu**. Važno je napomenuti da ovakav širi pogled ne utječe na vrijednost koja se u *Profilu* pridaje učiteljima, koji su i dalje prvi i najznačajniji praktičari među svim uključenim stručnjacima.

Kao okvir kompetencija za uključivost i pravednost u obrazovanju, *Profil za stručno usavršavanje učitelja za inkluziju* odgojno-obrazovnim stručnjacima, a to uključuje pružatelje usluga stručnog usavršavanja učitelja, daje **zajednički jezik**, **zajednički repertoar** i **referencu** za stručno usavršavanje za inkluziju za kompletno školsko osoblje.

Sljedeće **temeljne vrijednosti**, pripadajuća područja **kompetencija**, predloženi **stavovi i vjerovanja, znanje i razumijevanje** te **vještine** usmjereni su na sve odgojno-obrazovne stručnjake, a kako bi se uključili u razvoj kompetencija za inkluziju.

Uvažavanje raznolikosti učenika

Raznolikost učenika smatra se resursom i sredstvom za kvalitetno obrazovanje.

Područja kompetencija unutar ove temeljne vrijednosti odnose se na sljedeće:

- koncepte uključivosti, pravednosti i kvalitetnog obrazovanja;

- stavove odgojno-obrazovnih stručnjaka o razlikama među učenicima.

Koncepti uključivosti, pravednosti i kvalitetnog obrazovanja

Stavovi i vjerovanja na kojima se temelji ovo područje kompetencija obuhvaćaju ...

... obrazovanje se temelji na vjerovanju u jednakost, posvećenosti ljudskim pravima i promicanju demokratskih vrijednosti u školskim zajednicama;

... uključivo obrazovanje zasniva se na ideji socijalne pravde u obrazovanju i društvenoj reformi u širem smislu; o tome se ne može pregovarati;

... uključivo obrazovanje i kvaliteta u obrazovanju ne mogu se promatrati odvojeno;

... sam pristup redovnom obrazovanju nije dovoljan; sudjelovanje znači da su svi učenici uključeni u aktivnosti učenja koje su za njih smislene;

… uključivo obrazovanje zasniva se na posvećenosti ideji o pripadnosti zajednici, ostvarenjima, dobrobiti i mentalnom zdravlju svakog pojedinog učenika.

Neophodno znanje i razumijevanje na kojima se temelji ovo područje kompetencija obuhvaćaju ...

... teorijske i praktične koncepte i načela te međunarodne konvencije na kojima se temelji uključivo obrazovanje u globalnom i lokalnom kontekstu;

... širi sustav kultura i politika obrazovnih ustanova koji utječe na uključivo obrazovanje; moguće prednosti i slabosti lokalnog obrazovnog sustava u pogledu pravednosti;

... uključivo obrazovanje kao pristup u okviru kojeg škole pružaju dobrodošlicu, podržavaju i čine učenje izazovnim za sve učenike, ne samo za one za koje se smatra da imaju različite potrebe i koji stoga mogu biti izloženi riziku od isključenosti iz obrazovnih mogućnosti;

... jezik uključivosti i raznolikosti te implikacije upotrebe različite terminologije za opisivanje, označavanje i kategorizaciju učenika;

... uključivo obrazovanje kao prisutnost (pristup obrazovanju), sudjelovanje (kvaliteta iskustva učenja) i ostvarenje (procesi i ishodi učenja) svih učenika;

... uključivo obrazovanje kao pristup kojim se osigurava zastupljenost iskustava svih učenika, prepoznavanje ishoda svih učenika i učinkovita raspodjela resursa.

Ključne vještine i sposobnosti koje će se razvijati u ovom području kompetencija obuhvaćaju ...

... kritičko ispitivanje vlastitih vjerovanja i stavova i učinak koji imaju na djelovanje;

... ustrajanje na etičkoj praksi i poštovanje povjerljivosti;

... sposobnost dekonstrukcije obrazovne povijesti za razumijevanje trenutačnih situacija i konteksta;

... strategije suočavanja koje učiteljima omogućuju suočavanje s neinkluzivnim stavovima i situacijama u kojima je prisutna segregacija;

... svijest o različitim snagama i potrebama učenika;

... modeliranje poštovanja u društvenim odnosima i upotreba odgovarajućeg jezika sa svim učenicima i dionicima u obrazovanju;

... kao uključivi (ruko)voditelj, određivanje smjera za njegovanje i održavanje uključive školske kulture koju karakterizira velikodušnost i istinska pripadnost svih.

Stavovi odgojno-obrazovnih stručnjaka o razlikama među učenicima

Stavovi i vjerovanja na kojima se temelji ovo područje kompetencija obuhvaćaju ...

... varijabilnost u ljudskom razvoju je prirodna i treba je smatrati normom;

... raznolikost učenika mora se poštovati, cijeniti i shvaćati kao resurs koji poboljšava mogućnosti učenja za sve i dodaje vrijednost školama, lokalnim zajednicama i društvu;

... učitelj ima ključni utjecaj na samopoštovanje učenika i, posljedično, na njegov potencijal za učenje;

... kategorizacija i etiketiranje učenika može negativno utjecati na mogućnosti učenja;

... svaki član osoblja u obrazovanju ima odgovornost doprinijeti školskoj kulturi koja pozdravlja raznolikost.

Neophodno znanje i razumijevanje na kojima se temelji ovo područje kompetencija obuhvaćaju ...

... da je „normalno biti drukčiji”;

... neophodne informacije o raznolikosti učenika koje proizlaze iz potreba za podrškom, kulture, jezika, socioekonomske pozadine itd., interakcije između karakteristika raznolikosti i njihove interakcije sa školskim kontekstom;

... koncepti na kojima se temelje različiti aspekti identiteta učenika (invaliditet, spol, višejezičnost itd.) i učinak diskriminatornih praksi (temeljenih na rasizmu, sposobnostima itd.);

... da učenici uče na različite načine koji se mogu iskoristiti za podršku njihovom vlastitom učenju i učenju njihovih vršnjaka;

... da je škola zajednica i društveni okoliš koji utječe na samopoštovanje učenika i njihov potencijal za učenje;

... da se školska i razredna populacija stalno mijenjaju; raznolikost se ne može promatrati kao statični koncept.

Ključne vještine i sposobnosti koje će se razvijati u ovom području kompetencija obuhvaćaju ...

... učenje o tome kako učiti iz raznolikosti učenika;

... utvrđivanje najprikladnijih načina odgovora na raznolikost u svim situacijama, uključujući suočavanje s rasističkim incidentima i izbjegavanje pristupa ponašanju učenika koji su usmjereni na manjkavosti;

... rješavanje pitanja raznolikosti u provedbi nastavnog plana i programa;

... primjena raznolikosti u pristupima učenju kao resursa za poučavanje;

... međukulturalni dijalog, učenje o tehnikama posredovanja i mirovno obrazovanje u svrhu stvaranja kohezivnih zajednica u razredima;

… doprinošenje izgradnji škola kao zajednica za učenje u kojima se poštuju, potiču i slave ostvarenja svih učenika;

... pružanje smjernica među kolegama, učiteljima u predslužbi i novokvalificiranim učiteljima o odgovorima na raznolikost.

Pružanje podrške svim učenicima

Učitelji i ostali odgojno-obrazovni stručnjaci istinski su predani ostvarenjima, dobrobiti i osjećaju pripadnosti svih učenika.

Područja kompetencija unutar ove temeljne vrijednosti odnose se na sljedeće:

- promicanje akademskog, praktičnog, socijalnog i emocionalnog učenja svih učenika;

- pružanje podrške dobrobiti svih učenika;

- učinkoviti pristupi poučavanju i fleksibilna organizacija podrške.

Promicanje akademskog, praktičnog, socijalnog i emocionalnog učenja svih učenika

Stavovi i vjerovanja na kojima se temelji ovo područje kompetencija obuhvaćaju ...

... učenje je prvenstveno društvena aktivnost;

... s holističkog stajališta, akademsko, praktično, socijalno i emocionalno učenje jednako je važno za sve učenike;

... očekivanja učitelja ključna su odrednica uspjeha učenika i stoga su velika očekivanja od svih učenika od kritične važnosti;

... roditelji i obitelji neophodan su resurs za učenikovo učenje;

... potrebno je otkriti, poticati i uvažavati potencijal za učenje svakog učenika.

Neophodno znanje i razumijevanje na kojima se temelji ovo područje kompetencija obuhvaćaju ...

... razvoj inteligencija i sposobnosti moguće je oblikovati;

... vrijednost prevencije i ranih intervencija;

... tipične uzorke i puteve razvoja djeteta, posebno u odnosu na socijalne i komunikacijske vještine;

... različite modele učenja i pristupe učenju koje učenici mogu prihvatiti;

... individualne potrebe učenika, planiranje podrške i praćenje ishoda učenika;

... potreba za razumnim prilagodbama i podrškom (fizičkim, socijalnim, emocionalnim i /ili akademskim) za rješavanje pojedinačnih okolnosti kojima se u određenom trenutku potrebno posvetiti.

Ključne vještine i sposobnosti koje će se razvijati u ovom području kompetencija obuhvaćaju ...

… učinkovitu verbalnu i neverbalnu komunikaciju kao odgovor na različite komunikacijske modele učenika, roditelja i ostalih stručnjaka;

... pružanje podrške razvoju komunikacijskih vještina i mogućnosti učenika;

... procjenu i razvoj učinkovitih strategija učenja i vještina učenika;

... osiguranje vršnjačkog učenja i ostalih pristupa u kooperativnom učenju;

... osiguranje sigurnog okoliša za učenje u kojem učenici mogu riskirati i u kojem se čak mogu suočiti s neuspjehom;

... pristupe vrednovanju kao preduvjetu učenja kojima se uzima u obzir socijalno, emocionalno i akademsko učenje.

Pružanje podrške dobrobiti svih učenika

Stavovi i vjerovanja na kojima se temelji ovo područje kompetencija obuhvaćaju ...

... važnost izgradnje pozitivnog odnosa između učitelja i učenika sa svakim učenikom;

... važnost osjetljivosti na emocionalne potrebe učenika;

... važnost brige o vlastitoj dobrobiti kao stručnjaka.

Neophodno znanje i razumijevanje na kojima se temelji ovo područje kompetencija obuhvaćaju ...

... pozitivno ponašanje i pristupe upravljanju razredom;

... način na koji mentalno zdravlje utječe na opću dobrobit i učenje;

... razumijevanje da emocije i društveni kontekst mogu potaknuti ili blokirati učenje.

Ključne vještine i sposobnosti koje će se razvijati u ovom području kompetencija obuhvaćaju ...

... primjenu vještina (ruko)vođenja u razredu koje obuhvaćaju sustavne pristupe pozitivnom upravljanju razredom;

... uklanjanje društvenih prepreka u grupnim aranžmanima;

... provedbe pozitivnih pristupa upravljanju ponašanjem kojima se podržavaju društveni razvoj i interakcije učenika;

... razvoj otpornosti i strategija suočavanja s izazovnim ponašanjem.

Učinkoviti pristupi poučavanju i fleksibilna organizacija podrške

Stavovi i vjerovanja na kojima se temelji ovo područje kompetencija obuhvaćaju ...

... učinkovitim poučavanjem nastoji se doprijeti do svih učenika;

... učitelji preuzimaju odgovornost za omogućavanje učenja svih učenika u razredu;

... sposobnosti učenika nisu fiksne; svi učenici imaju sposobnost učenja i razvoja;

... u heterogenim razredima postoji potencijal za podržavanje učenja svih učenika;

... učenje je proces, a cilj za sve učenike je razvoj učinkovitih strategija i vještina učenja, a ne samo usvajanje sadržaja ili znanja o pojedinom predmetu;

... proces učenja je u osnovi isti za sve učenike; potrebno je vrlo malo „posebnih tehnika”;

... ponekad posebne poteškoće u učenju zahtijevaju odgovore na temelju prilagodbi nastavnog plana i programa i pristupa poučavanju;

... prilagodbe za neke učenike nisu na štetu ostalih učenika, već pridonose izgradnji univerzalnih pristupa poučavanju.

Neophodno znanje i razumijevanje na kojima se temelji ovo područje kompetencija obuhvaćaju ...

... kako učenici uče i pedagogije koje podržavaju proces učenja;

... upravljanje fizičkim i društvenim okolišem razreda kako bi se poduprlo učenje;

... kako prepoznati, a zatim riješiti različite prepreke učenju i njihove implikacije za poučavanje;

... razvoj osnovnih vještina, osobito ključnih kompetencija, zajedno s povezanim pristupima poučavanju i vrednovanju;

... vrednovanje učenja usmjereno na prepoznavanje snaga svakog pojedinog učenika;

... pedagogije koje se zasnivanju na kulturi i diferencijacija sadržaja nastavnog plana i programa, procesa učenja i materijala za učenje kako bi se uključili svi učenici i zadovoljile raznolike potrebe;

... načela i smjernice univerzalnog dizajna, diferencijacije i ostalih okvira za razvoj okoliša za uključivo učenje i osiguravanje smislenih iskustava učenja za sve;

... personalizirani pristupi učenju kojima se svim učenicima pruža podrška u razvoju autonomije u učenju;

... razvoj, provedba i učinkovito preispitivanje individualnih obrazovnih planova ili sličnih individualiziranih programa učenja za određene učenike, prema potrebi.

Ključne vještine i sposobnosti koje će se razvijati u ovom području kompetencija obuhvaćaju ...

... primjenu vještina (ruko)vođenja u razredu koje obuhvaćaju sustavne pristupe pozitivnom upravljanju razredom;

... rad s pojedinačnim učenicima te heterogenim skupinama;

... upotrebu nastavnog plana i programa kao alata za uključivost kojim se podržava pristup učenju;

... rješavanje pitanja raznolikosti u procesima razvoja nastavnog plana i programa;

... diferencijaciju metoda, sadržaja i ishoda učenja;

... upotrebu pristupa poučavanju koji se temelje na dokazima za postizanje ciljeva učenja, kao što su fleksibilna nastava, alternativni putevi učenja, suradničko rješavanje problema i jasne povratne informacije za učenike;

... omogućavanje kooperativnog učenja u kojem učenici pomažu jedni drugima na različite načine, uključujući poučavanje vršnjaka, u fleksibilnim skupinama učenika;

... upotrebu IKT-a i pomoćne tehnologije za podršku fleksibilnim pristupima učenju;

... upotrebu formativnog i završnog vrednovanja znanja koje podržava učenje i ne dovodi do etiketiranja ili negativnih posljedica po učenike;

... oslanjanje na niz verbalnih i neverbalnih komunikacijskih vještina kako bi se omogućilo učenje.

Rad s drugima

Zagovaranje, suradnja i timski rad neophodni su pristupi za sve učitelje i ostale odgojno-obrazovne stručnjake.

Područja kompetencija unutar ove temeljne vrijednosti odnose se na sljedeće:

- dati učenicima priliku da se čuje njihov pravi glas;

- rad s roditeljima i obiteljima;

- rad s raznim odgojno-obrazovnim stručnjacima.

Pružanje prilike učenicima da se čuje njihov pravi glas

Stavovi i vjerovanja na kojima se temelji ovo područje kompetencija obuhvaćaju ...

... učenici su resurs za kvalitetno obrazovanje;

... moraju se saslušati mišljenja učenika o pitanjima koja se tiču njihovih školskih iskustava, podrške učenju i planiranja njihove budućnosti;

... osobni snovi, ciljevi i strahovi učenika važni su i oni moraju biti saslušani, posebno onih učenika sa složenim potrebama ili koji pripadaju ranjivim i teško dostupnim skupinama, uključujući one učenike koji su izvan formalnog obrazovanja ili su u predškolskom ili posliješkolskom obrazovanju.

Neophodno znanje i razumijevanje na kojima se temelji ovo područje kompetencija obuhvaćaju ...

... glasovi učenika uključuju vrijednosti, mišljenja, vjerovanja, stavove i perspektive učenika i njihovih obitelji te mjeru u kojoj se oni razmatraju i provode kada se donose važne odluke koje utječu na njihov život;

... rizik od marginalizacije određenih skupina učenika i obitelji;

... razvijanje autonomije i samoodređenja kod učenika, što zahtijeva postojanje određenog odnosa/veze i uvjerenja da svatko može učiti;

... različite načine pozivanja učenika da izraze svoja stajališta;

... važnost samozastupanja, samoizražavanja i uloge zagovaračkih skupina koje predstavljaju najranjivije učenike.

Ključne vještine i sposobnosti koje će se razvijati u ovom području kompetencija obuhvaćaju ...

... stavove učenika potrebno je saslušati pažljivo i s poštovanjem;

... uzimanje u obzir stavova učenika i prepoznavanje učenika kao ravnopravnog i temeljnog sudionika u raspravama;

... davanje prilike učenicima za pokretanje ideja ili planova koji su zatim predmet zajedničke rasprave i u odnosu na koje se može djelovati i koji mogu biti ugrađeni u političke odluke na lokalnoj, regionalnoj i/ili nacionalnoj razini;

… razvoj samostalnih i autonomnih učenika;

... osiguravanje da svi učenici mogu biti aktivni donositelji odluka u procesima učenja i vrednovanja u koje su uključeni;

... rad s učenicima i njihovim obiteljima radi personalizacije učenja i postavljanja ciljeva.

Rad s roditeljima i obiteljima

Stavovi i vjerovanja na kojima se temelji ovo područje kompetencija obuhvaćaju ...

... učitelji i školski timovi dijele odgovornost za razvoj vještina samozastupanja učenika;

... davanje glasa roditeljima i obiteljima je dodana vrijednost;

... suradnički rad s roditeljima i obiteljima dodana je vrijednost;

... poštovanje kulturnog i društvenog podrijetla i perspektive roditelja i obitelji;

... školski timovi odgovorni su za učinkovitu komunikaciju i suradnju s roditeljima i obiteljima.

Neophodno znanje i razumijevanje na kojima se temelji ovo područje kompetencija obuhvaćaju ...

... važnost pitanja identiteta, zastupanja i samozastupanja marginaliziranih skupina;

... učinak međuljudskih odnosa na postizanje ciljeva učenja;

... uključivo poučavanje koje se temelji na suradničkom radnom pristupu;

... važnost pozitivnih međuljudskih vještina.

Ključne vještine i sposobnosti koje će se razvijati u ovom području kompetencija obuhvaćaju ...

... podupiranje samozastupanja učenika, roditelja i obitelji;

... učinkovito uključivanje roditelja i obitelji u pružanje podrške učenju njihovog djeteta;

... učinkovita komunikacija s roditeljima i članovima obitelji različitog kulturnog, etničkog, jezičnog i društvenog podrijetla;

... razumijevanje stvarnosti koju proživljavaju učenici i njihove obitelji;

... omogućavanje partnerstva između škole i roditelja te stvaranje i održavanje prilika za uključivanje roditelja u školski razvoj.

Rad s različitim odgojno-obrazovnim stručnjacima

Stavovi i vjerovanja na kojima se temelji ovo područje kompetencija obuhvaćaju ...

... svijest da učitelji ne rade izolirano;

... svijest o profesionalnom podrijetlu, iskustvu i perspektivama kolega;

... za uključivo obrazovanje svi edukatori moraju raditi u timovima, dijeliti i znati prepoznati različite potrebe, interese i probleme;

... u razvoju timskog djelovanja, za uključivo obrazovanje potrebno je fleksibilno preuzimanje uloga od strane različitih stručnjaka, a s obzirom na njihove zajedničke ciljeve;

... suradnja, partnerstva i timski rad neophodni su pristupi za sve odgojno-obrazovne stručnjake i treba ih pozdraviti;

... suradničkim timskim radom podržava se stručno učenje s ostalim stručnjacima, ali i učenje od njih.

Neophodno znanje i razumijevanje na kojima se temelji ovo područje kompetencija obuhvaćaju ...

... vrijednost i prednosti suradničkog rada među učiteljima i ostalim odgojno-obrazovnim stručnjacima;

... sustave potpore i strukture dostupne za daljnju pomoć, ulazne podatke i savjetovanje;

... višeagencijske modele rada, u kojima učitelji u uključivim razredima surađuju s ostalim stručnjacima i osobljem iz različitih disciplina;

... suradničko poučavanje, gdje učitelji zauzimaju timski pristup koji uključuje same učenike, roditelje, vršnjake, druge učitelje, pomoćno osoblje i multidisciplinarne članove tima, prema potrebi;

... jezik/terminologiju i osnovne radne koncepte i perspektive svih stručnjaka uključenih u obrazovanje;

... odnose moći koji postoje između različitih dionika, a koji moraju biti prepoznati i učinkovito rješavani.

Ključne vještine i sposobnosti koje će se razvijati u ovom području kompetencija obuhvaćaju ...

... provedbu vještina (ruko)vođenja i upravljanja razredom koje olakšavaju učinkovit rad s više agencija;

... zajedničko poučavanje i rad u fleksibilnim nastavnim timovima;

... rad u sklopu školske zajednice i oslanjanje na podršku unutarnjih i vanjskih školskih resursa;

… izgradnju razredne zajednice koja je dio šire školske zajednice;

… pridonošenje procesima evaluacije, pregleda i razvoja na razini škole;

... suradničko rješavanje problema od strane odgojno-obrazovnih stručnjaka;

... pridonošenje širim školskim partnerstvima s drugim školama, organizacijama na razini zajednice i drugim obrazovnim organizacijama;

... oslanjanje na niz verbalnih i neverbalnih komunikacijskih vještina kako bi se omogućila suradnja s ostalim stručnjacima;

... vještine podučavanja za obrazovanje odraslih u svrhu pružanja podrške i mentorstva na različitim stupnjevima u karijeri.

Osobno i suradničko stručno usavršavanje

Poučavanje i pružanje podrške učenicima predstavljaju aktivnosti cjeloživotnog učenja za koje učitelji i ostali odgojno-obrazovni stručnjaci preuzimaju osobnu i zajedničku odgovornost.

Područja kompetencija unutar ove temeljne vrijednosti odnose se na sljedeće:

- učitelji i ostali odgojno-obrazovni stručnjaci kao članovi zajednice odgojno-obrazovnih stručnjaka za inkluziju;

- stručno usavršavanje za inkluziju koje se nadovezuje na početno obrazovanje učitelja i kompetencije ostalih odgojno-obrazovnih stručnjaka.

Učitelji i ostali odgojno-obrazovni stručnjaci kao članovi zajednice odgojno-obrazovnih stručnjaka za inkluziju

Stavovi i vjerovanja na kojima se temelji ovo područje kompetencija obuhvaćaju ...

... poučavanje je aktivnost rješavanja problema koja zahtijeva kontinuirano i sustavno planiranje, evaluaciju, promišljanje, a zatim prilagođeno djelovanje;

... refleksivna praksa edukatorima olakšava učinkovit rad s roditeljima, kao i u timovima s ostalim osobama koje rade unutar i izvan škole;

... praksa utemeljena na dokazima važna je za usmjeravanje rada školskog tima;

... poučavanje i suradnička praksa u obrazovanju su nepredvidivi, višedimenzionalni i uvijek nedovršeni;

... prepoznavanje važnosti razvoja osobne pedagogije za usmjeravanje rada edukatora;

... prepoznavanje važnosti povratnih informacija od kolega u stručnom učenju.

Neophodno znanje i razumijevanje na kojima se temelji ovo područje kompetencija obuhvaćaju ...

... osobne, meta-kognitivne vještine učenja o tome kako učiti;

... što čini refleksivnog praktičara i kako razviti osobno promišljanje i promišljanje među kolegama o djelovanju i tijekom djelovanja;

… metode i strategije za evaluaciju vlastitog rada i izvedbe;

... vrijednost zajednica odgojno-obrazovnih stručnjaka za razvoj okoliša za uključivo učenje;

... metode istraživanja djelovanja i relevantnost za rad edukatora;

... participativne metode istraživanja i njihova važnost za uključivo obrazovanje;

... razvoj osobnih i suradničkih strategija rješavanja problema.

Ključne vještine i sposobnosti koje će se razvijati u ovom području kompetencija obuhvaćaju ...

... kritičko ispitivanje vlastitih vjerovanja i stavova te utjecaja koji oni imaju na odnose s osobljem, zajednička uvjerenja, repertoar i djelovanje;

... sustavna evaluacija vlastite uspješnosti u zajedničkom nastupu kao nositelja promjena za uključivost;

... sposobnost „zaboravljanja naučenih” prijašnjih praksi za koje se utvrdi da su neučinkovite ili da nisu u skladu s temeljnim vrijednostima uključivosti;

... racionalizacija izazovnog, nepredvidivog poučavanja i učenja kroz prepoznavanje i odmjeravanje konkurentnih filozofija i izbjegavanje purističkog stajališta;

... učinkovito uključivanje drugih u postupak promišljanja poučavanja i učenja;

... uključivanje obitelji u proces stručnog rasta tima;

... pridonošenje razvoju škole kao zajednice za učenje.

Stručno usavršavanje za uključivost koje se nadovezuje na početno obrazovanje učitelja i kompetencije ostalih odgojno-obrazovnih stručnjaka

Stavovi i vjerovanja na kojima se temelji ovo područje kompetencija obuhvaćaju ...

... učitelji i ostali odgojno-obrazovni stručnjaci odgovorni su za vlastito kontinuirano stručno usavršavanje;

... početno obrazovanje učitelja prvi je korak u stručnom cjeloživotnom učenju učitelja;

… kompetencije za poučavanje ključan su čimbenik u stručnom usavršavanju svih odgojno-obrazovnih stručnjaka uključenih u zajednice za uključivo učenje;

... poučavanje i pružanje podrške učenicima predstavljaju aktivnosti učenja; otvorenost prema učenju novih vještina i aktivno traženje informacija i savjeta dobra su stvar, ne slabost;

... edukator ne može biti stručnjak za sva pitanja vezana uz uključivo obrazovanje; osnovno znanje za one koji se tek prvi put susreću s uključivim obrazovanjem je ključno, ali kontinuirano učenje je neophodno;

... edukatorima su tijekom cijele njihove karijere potrebne vještine upravljanja i odgovora na potrebe i potražnju koji se stalno mijenjaju.

Neophodno znanje i razumijevanje na kojima se temelji ovo područje kompetencija obuhvaćaju ...

... obrazovno pravo i pravni kontekst u kojem rade odgojno-obrazovni stručnjaci i njihove odgovornosti i dužnosti prema učenicima, obiteljima i kolegama;

… stručni standardi učitelja i/ili ostalih odgojno-obrazovnih stručnjaka;

... mogućnosti, prilike i opcije za obrazovanje učitelja uz rad ili druge opcije za obrazovanje uz rad u svrhu razvoja znanja i vještina za unaprjeđivanje uključive prakse odgojno-obrazovnih stručnjaka;

... dodana vrijednost razvoja kompetencija učitelja za nenastavne stručnjake u uključivom obrazovanju i, isto tako, dodana vrijednost specijaliziranog stručnog učenja za učitelje.

Ključne vještine i sposobnosti koje će se razvijati u ovom području kompetencija obuhvaćaju ...

... fleksibilnost u nastavnim strategijama kojima se promiču inovacije i osobno učenje;

... primjena strategija upravljanja vremenom koje obuhvaćaju mogućnosti za realizaciju prilika za usavršavanje uz rad;

... otvorenost i proaktivnost kada su kolege i ostali stručnjaci izvori učenja i inspiracije;

... dijeljenje iskustava s kolegama u zajednicama odgojno-obrazovnih stručnjaka;

... pridonošenje procesima zajedničkog učenja i razvoja u cijeloj školi;

... osiguravanje mogućnosti stručnog učenja i aktivnosti učenja s kolegama za uključivost među osobljem škole.

1. Europska agencija za posebne potrebe i uključivo obrazovanje, 2012. *Profil inkluzivnih učitelja.* Odense, Danska.
[www.european-agency.org/resources/publications/teacher-education-inclusion-profile-inclusive-teachers](http://www.european-agency.org/resources/publications/teacher-education-inclusion-profile-inclusive-teachers) (zadnji pristup u lipnju 2022.) [↑](#footnote-ref-2)